Միկուլաշ Գալանդա

Միկուլաշ Գալանդա (, 4 մարտի, 1895, Մալա Վեսկա, Ավստրո-Հունգարիա (ներկայում՝ Տուրչյանսկե-Տեպլիցեի մոտ, Սլովակիա) – 5 հունիսի, 1938, Բրատիսլավա), սլովակ գեղանկարիչ, նկարազարդող, գրաֆիկ։

Եղել է 20-րդ դարի սկզբի սլովակյան մոդեռնիզմի սկզբնավորողներից ու պրոպագանդողներից մեկը։

Կենսագրություն
Միկուլաշ Գալանդան ծնվել է 1895 թվականի մարտի 4-ին Մալա Վեսկայում։ Նկարչական կրթություն է ստացել Բուդապեշտի Գեղարվեստի ակադեմիայում (1914-1916 թվականներ) և Պրահայի Գեղարվեստա-արդյունաբերական դպրոցում(1923-1927, ներկայում՝ Պրահայի գեղարվեստի ակադեմիա)։

Միկուլաշ Գալանդան մեծ ներդրում է ունեղել սլովակյան մոդեռնիզմի կայացման գործում։ Իր ընկերոջ՝ Լյուդովիտ Ֆուլլայի հետ նա հեղինակել է սլովակ մոդեռնիստների մանիֆեստը։

Միկուլաշ Գալանդան մահացել է 1938 թվականի հունիսի 5-ին Բրատիսլավայում։ Թաղված է Մարտինի ազգային գերեզմանատանը։

Արվեստ
Իր աշխատանքներում Միկուլաշ Գալանդան օգտագործել է ֆովիզմի ու կուբիզմի առանձին տարրեր, դիմել է ժողովրդական արվեստի ավանդույթներին։

Պատկերել է կոլորիտային տեսարաններ գյուղացիների կյանքից, որ առանձնանում են նուրբ գուներանգներով և ընդհանրացած գծային ռիթմով («Օրորոցի մոտ», 1929, Ազգային պատկերասրահ, Պրահա, «Հովվերգություն», 1936, մասնավոր հավաքածու), ինչպես նաև հեղինակել է քաղաքի աղքատության կյանքին նվիրված փայտափորագրություններ ու նկարներ, որոնք ունեն սոցիալ-քննադատական ուղղվածություն («Սերը քաղաքում» վիմագրություններ շարք, 1924, «Առանց աշխատանքի», վիմագրություն, 1925)։

Ծանոթագրություններ

Արտաքին հղումներ
 Mikuláš Galanda — zakladateľ slovenskej moderny

Սլովակ նկարիչներ